TARO 7
Na Cava Meu Cakava Keu Vakasaurarataki Meu Veiyacovi?
CAVA O NA CAKAVA?
Vakasamataka mada na ituvaki qo: Erau se qai veitau voli ga me rua na vula o Heather kei Mike. Ia vaka ga erau sa veikilai tu ena nodrau bula taucoko. Erau dau vakauitukutuku qai veitalanoa tu me vica vata na aua ena talevoni. E totoka na nodrau dau veitalanoa! Ia qo sa sega ni via veitalanoa ga o Mike.
Erau dau veitauriliga tu ga e liu o Mike kei Heather, rau regu tale ga vakalailai. E vinakata o Heather me yala toka ga e kea. Ena yasana adua, e leqataka ke biuti koya o Mike o cei sa na qai vakamenemenei koya? Dua tale na ka e vakasamataka o Heather, ‘Keirau veivinakati kei Mike. . . ’
Ke o sa rawa ni veibuku o qai sotava e dua na ituvaki va ya, cava o na cakava?
VAKASAMA QAI VAKATULEWA!
Ke o lade mai na dua na vunikau o qai via vuka me vaka na manumanuvuka, o na sotava ga na leqa. Ena va tale ga qori ke o beca na lawa e vauca na itovo savasava. Kena ivakaraitaki: “Vakatabui kemuni mai na veiyacovi tawadodonu.”—1 Cesalonaika 4:3.
Na cava ena yaco ke o talaidredre ina ivakaro qori? E kaya na iVolatabu: “O koya e veiyacovi tawadodonu sa valavala ca sara tiko ga e yagona.” (1 Korinica 6:18) E dina vakacava qori?
Era raica na dauvakadidike ni levu na itabagone era veiyacovi ni se bera na vakamau era sotava e vica na leqa qo.
NUIQAWAQAWA. Era kaya e levu na itabagone era veiyacovi ni bera na vakamau, nira veivutunitaka na ka era cakava.
SEGA NA VEINUITAKI. Oti ga na nodrau veiyacovi e dua na cauravou kei na goneyalewa, rau sa na tekivu veinanuyaka, ‘O cei tale sa veiyacovi kei na noqu itau?’
RARAWA. Era vinakata e levu na goneyalewa mera taqomaki, sega ni vakayagataki ga. Levu na gauna, sa oti ga na kamica kei goneyalewa ena gauna erau veiyacovi oti kina kei na dua na cauravou.
Nanuma tiko: Ke o veiyacovi ni bera na vakamau, o sa vakalolovirataki iko ni o solia e dua na ka vakamareqeti. (Roma 1:24) E ka vakamareqeti na yagomu, kua gona ni solia vakaveitalia!
Vakadeitaka mo ‘vakatabui iko mai na veiyacovi tawadodonu.’ (1 Cesalonaika 4:3) Ke o vakawati ena dua na gauna, o rawa ni qai veiyacovi. O na marautaka sara vakalevu ena gauna qori, ni sega ni dua na ka mo leqataka se veivutunitaka. O na sega tale ga ni nuiqawaqawa me vaka era dau vakila o ira na veiyacovi ni bera na vakamau.—Vosa Vakaibalebale 7:22, 23; 1 Korinica 7:3.
CAVA O NANUMA?
Vakacava ena vinakata o koya e lomani iko dina mo rarawa se sotava na leqa?
Ena temaki iko beka o koya e kauaitaki iko dina mo cakava na ka ena vakaleqa nomu veiwekani kei na Kalou?—Iperiu 13:4.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn